Dié akteurs in ‘Spoorloos 4’ te sienArmand Aucamp, Izel Bezuidenhout, Ilse Klink en Hannes van Wyk is van die akteurs wat eersdaags saam met Bobby van Jaarsveld in die vierde seisoen van die gewilde dramareeks Spoorloos te sien is. Die reeks met die titel Spoorloos: Die eiland bestaan uit agt episodes en dit word van 19 Julie af op kykNET uitgesaai. Maroela Media het vroeër berig dat dit Van Jaarsveld se eerste rol in ŉ TV-drama is, maar hy is allermins ŉ nuwe gesig op die kassie. Hy is in Spoorloos: Die eiland te sien in die rol van Stefan Claasen, die avontuurlustige argitek wie se lewe in chaos gedompel word. ŉ Terloopse ontmoeting met sy lankverlore liefde wakker nie net opnuut sy gevoelens vir haar aan nie, maar hy beland ook in ŉ web van bedrog wanneer sy vermis raak. Van Jaarsveld is onder meer bekend vir flieks soos As jy sing en Liefling, hy het ook in die kykNET-komedie Mense mense gespeel en het al as beoordelaar in The Voice opgetree. Bobby van Jaarsveld speel die rol van Stefan Claassen in ‘Spoorloos: Die eiland’. (Foto: Anthony Horak) Bezuidenhout speel die rol van Emma Eloff, die vrou op wie Stefan jare gelede verlief geraak het en dan weer haar verskyning in Stefan se lewe maak op ŉ tyd wanneer hy dit die minste verwag. Van die rolprente waarin Bezuidenhout gespeel het, sluit in Dis ek, Anna, Dominee Tienie, Vaselinetjie en Flatland. Maroela Media se lesers sal ook haar stem herken as dié van Corlia Lemmer in die eerste en tweede seisoen van Briekaandraai, Maroela se radiovervolgverhaal. Aucamp, wat kykers se harte verower het as Tom Niemand in die kykNET dramareeks Die Boekklub, is te sien as Lucas Eloff, Emma se man. Hy het al verskeie rolle gespeel in trefferreekse en rolprente soos die kykNET-drama Knapsekêrels, Sterlopers, Krotoa en Ballade vir ŉ Enkeling. Hy was ook onlangs in die Showmax-reeks Troukoors te sien. Sy resepteboek, Armand kook kaal, het in 2018 verskyn, en kort daarna het Armand kook kaal Vol 2 in 2021 gevolg. Die rol van Stefan se beste vriend, Phillip Naude, word deur Tiaan Slabbert gespeel. Slabbert, wat voorheen ŉ Naledi-teaterprys vir beste akteur in ŉ ondersteunende rol gewen het, besit ŉ opvoedkundige kinderteatermaatskappy, What Walrus? Hy was te sien in die kykNET-sepie Getroud met Rugby, die kykNET-dramareeks Knapsekêrels en die kykNET Storiefilms Kansel, Ongepoets en Boetie ontmoet ŉ alien (30 Julie). Akteurs op stel tydens die verfilming van ‘Spoorloos: Die eiland’. (Foto: Verskaf) Dit is Leché Joubert, wat in die romantiese rolprent Vergeet my nie en die TV-fliek ŉ Duisend woorde gespeel het, se eerste rol in ŉ dramareeks en sy is te sien as Stefan se verloofde. Deon Coetzee, bekend vir sy rolle in reekse soos Agter elke man, Egoli: Plek van Goud en Binnelanders, is in die rol van Emma se pa, Freek Lambrecht te sien, wat as voorman vir Lucas werk. Van Wyk ruil sy Kwêla‑ en Hannes aan Huis-aanbiederstoel vir die rol van ŉ professor in mariene biologie in Spoorloos: Die eiland. Van Wyk is ook bekend vir sy akteurswerk in verskeie TV-reekse, waaronder Waterfront, Lui maar op, Belinda en Fynskrif, en teaterproduksies soos Voor ek vergeet, saam met Amanda Strydom, asook die bekroonde eenpersoonstuk Sê groete vir ma. Die res van Spoorloos 4 se rolverdeling sluit in Marisa Drummond (Elke skewe pot, Getroud met rugby) as Cobie Lambrect, Freek se vrou en Emma se stiefma; Robyn Rossouw (Legacy, Arendsvlei en Sara se Geheim) as Belinda Paige, die ma van Stefan se seuntjie, Lenny; die veteraan-aktrise Ilse Klink (Skemerdans, Diamond City, Arendsvlei en Nêrens Noord-Kaap) as Melanie Paige, Belinda se ma; Brendon Daniels (Vallei van Sluiers, Die Boland Moorde, Sara se Geheim, Skemerdans en Arendsvlei) in die rol van George Paige, die man aan Melanie se sy en Belinda se pa; en Esmeralda Bihl (A place called home, Scandal, Riemvasmaak en Binnelanders) en Donovan Pietersen (Binnelanders en Getroud met rugby) as ma en seun (Sylvia en Darryl September). Kyk hier na die amptelik voorskou van Spoorloos: Die eiland: Spoorloos: Die eiland begin op Dinsdag 19 Julie om 20:00 op kykNET, DStv-kanaal 144. Die reeks sal ook op DStv Catch Up beskikbaar wees. Dié seisoen bestaan uit agt episodes.